
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку по притужби М. К. из Краљева, која се односи на рад Здравственог центра „Студеница“ Краљево, Заштитник грађана 
У Т В Р Ђ У Ј Е
Здравствени центар „Студеница“ Краљево начинио је пропуст у раду на штету права притужиље, тако што је, без за то оправданог разлога, пропустио да као власник предметне непокретности донесе одлуку о притужиљином захтеву за откуп стана који јој је претходно издат у закуп.

На основу утврђених недостатака у раду, Заштитник грађана упућује Здравственом центру „Студеница“ Краљево следећу
П Р Е П О Р У К У
I
Потребно је да Здравствени центар „Студеница“ Краљево без одлагања донесе одлуку по притужиљином захтеву за откуп стана који је поднела 20. 3. 2014. године и омогући јој откуп стана у складу са одредбама важеће Уредбе за решавање стамбених потреба изабраних, постављених и запослених лица код корисника средстава у државној својини. 

Здравствени центар „Студеница“ Краљево обавестиће Заштитника грађана без одлагања, а најкасније у року од 60 дана о поступању по препоруци.  
Р а з л о з и:
Заштитник грађана примио је притужбу М. К. из Краљева, бивше запослене у ЗЦ „Студеница“ Краљево, која је изразила незадовољство поступањем свог бившег послодавца у поступцима решавања њених захтева за откуп стана солидарности. 

Из навода притужбе и приложене документације произилази да је притужиља 2003. године са ЗЦ „Студеница“ закључила уговор о закупу стана на одређено време, а у складу са одредбама раније важеће верзије Уредбе за решавање стамбених потреба изабраних, постављених и запослених лица код корисника средстава у државној својини ("Сл. гласник РС", бр. 41/2002, 76/2002, 125/2003, 88/2004, 68/2006 - одлука УСРС, 10/2007, 107/2007 и 68/2009). Први захтев за откуп стан поднела је 27. 12. 2004. године, у складу са поменутом Уредбом, а, како је навела, уместо да јој се омогући откуп стана, закуподавац – ЗЦ „Студеница“, повећао је износ закупнине. Како је у притужби даље истакла, правна служба ЗЦ „Студеница“ обавестила је да нема право на откуп стана, након чега се још неколико пута обраћала бившем послодавцу са истим захтевима. Како је посебно истакла, Правна служба ЗЦ „Студеница“ Краљево ју је тек у марту 2009. године позвала да приложи потребна документа за откуп стана, што је и учинила у априлу исте године, док је процену вредности стана била обавезна да обави Правна служба ЗЦ „Студеница“ Краљево преко Јавног предузећа „Општинске стамбене агенције“ Краљево. Након што је процена вредности стана обављена у децембру 2009. године, Правна служба ЗЦ „Студеница“ Краљево позвала је притужиљу ради потписивања уговора о откупу стана, међутим, притужиља истиче да је након неколико дана од дана позива обавештена да је на основу допуне поменуте Уредбе за решавање стамбених потреба изабраних, постављених и запослених лица код корисника средстава у државној својини онемогућен откуп државних станова, будући да је Одлуком Уставног суда Републике Србије, ИУ број 146/2002 од 13. 7. 2006. године (објављена у "Сл. гласнику РС", бр. 68/2006 од 9. 8. 2006. године) одредба која је представљала правни основ за откупљивање станова датих у закуп на одређено време оглашена неуставном.

Притужиља истиче да је након добијања поменутог обавештења директору ЗЦ „Студеница“ Краљево упутила ургенцију, на коју јој је одговорено дописом бр. 3168/1 од 29. 9. 2010. године, потписаним од стране директора ЗЦ „Студеница“, а у којем је, поред објашњења разлога због којих јој до тог тренутка није било омогућено да откупи стан, између осталог, напоменуто да сама процени ко је у конкретном случају затајио. Копија тог дописа достављена је на увид Заштитнику грађана.

Притужиља је последњи захтев за откуп стана до дана подношења притужбе Заштитнику грађана поднела 25. 6. 2012. године, на који јој је, како наводи, по протеку периода од четири месеца, актом бр. 2772/1 одговорено да откуп стана није у надлежности Управног одбора.

Заштитник грађана оценио је оправданим покретање поступка контроле законитости и правилности рада ЗЦ „Студеница“ Краљево, те су од наведене установе актом Заштитника грађана дел. бр. 19233 од 8. 7. 2013. године затражене све релевантне информације и списи у вези са предметом притужбе. Превасходно је затражено достављање обавештења у вези са разлозима који су до тог тренутка онемогућавали остваривање притужиљиног права на откуп стана, о томе да ли је притужиља о разлозима због којих није било могуће откупљивање стана, који је у том тренутку користила на основу уговора о закупу непокретности, била обавештавана писаним путем, те да ли је против таквог става/образложења здравствене установе имала могућност улагања приговора/жалбе и сл., у чијој је надлежности (у оквиру организационе структуре ЗЦ „Студеница“) решавање стамбених питања садашњих и бивших запослених, изабраних и постављених лица, односно којој јединици унутар установе би притужиља могла да се обрати новим захтевом. Имајући у виду да је чланом 41. Уредбе за решавање стамбених потреба изабраних, постављених и запослених лица код корисника средстава у државној својини ("Сл. гласник РС", бр. 102/2010 и 117/2012 - одлука УС) која је у том тренутку била на снази било прописано да ће на писмени захтев закупца стана на одређено време закуподавац омогућити куповину стана по купопродајној цени, у складу са овом уредбом (...), од ЗЦ „Студеница“ Краљево затражено је прецизирање начина на који, као закуподавац, поступа у циљу испуњења своје обавезе предвиђене поменутом Уредбом.   

Поступајући по захтеву Заштитника грађана, ЗЦ „Студеница“ Краљево је актом број 2510/1 од 17. 7. 2013. године доставио обавештење у којем се, између осталог, наводи да није било могуће удовољити притужиљиним захтевима из 2004. и 2005. године јер је на предметном стану била заснована хипотека првог реда у корист продавца стана, Фонда солидарне стамбене изградње, од којег је ЗЦ „Студеница“ Краљево прибавио стамбену јединицу. У изјашњењу је описано поступање ЗЦ „Студеница“ Краљево у вези са притужиљиним захтевом од 31. 3. 2009. године, уз напомену да је, након обављања свих припремних радњи за закључење уговора, притужиљи усменим путем саопштено да се уговор о откупу стана не може закључити из разлога што је у међувремену ступила на снагу измењена Уредба о решавању стамбених потреба изабраних, постављених и запослених лица код корисника средстава у државној својини (измене објављене у „Службеном гласнику РС“, бр. 68/09). Посебно је истакнуто да ЗЦ „Студеница“ притужиљи није оспорио право на откуп стана по захтеву од 31. 3. 2009. године, већ је поменута Уредба брисала одредбе о откупу стана и дефинисала да ће се поступци за решавање стамбене потребе ако до дана ступања на снагу ове уредбе није закључен уговор о купопродају, наставити по одредбама нове Уредбе. Према даљим наводима овог изјашњења, ступањем на снагу Уредбе о решавању стамбених потреба изабраних, постављених и запослених лица код корисника средстава у државној својини ("Сл. гласник РС", бр. 102/2010 и 117/2012 - одлука УС) враћена је могућност откупа стана у складу са поменутом Уредбом. Коначно, ЗЦ „Студеница“ Краљево истакнуто је да М. К. „сада има право на откуп стана сходно напред поменутој Уредби, с тим што, између осталог, мора поднети нови захтев са потребном документацијом“.

Имајући у виду све напред наведено, Заштитнику грађана остало је неразјашњено зашто ЗЦ „Студеница“ није поступио по притужиљином захтеву за откуп стана од 25. 6. 2012. године (Заштитнику грађана дата је на увид копија захтева са пријемним штамбиљем ЗЦ „Студеница“, заведеним под бројем 2772), с обзиром да је у том моменту Уредба на коју се ЗЦ „Студеница“ Краљево позива и која, како се у изјашњењу здравствене установе наводи, враћа могућност откупа стана, већ била на снази. С тим у вези, Заштитник грађана је актом дел. број 36156 од 20. 12. 2013. године од ЗЦ „Студеница“ Краљево затражио достављање прецизног одговора на напред наведено питање, као и информацију о томе да ли ће, у случају да ЗЦ „Студеница“ заиста није разматрао захтев притужиље од 25. 6. 2012. године, исти бити размотрен, а у циљу избегавања излагања притужиље обавези подношења новог захтева и, с тим у вези, нових трошкова и протека времена.

Поступајући по захтеву Заштитника грађана за достављањем додатног обавештења, ЗЦ „Студеница“ Краљево је у акту број 262 од 20. 01. 2014. године истакао да је притужиљин захтев за откуп стана из јуна 2012. године разматран на седници Управног одбора који се на својој седници од 11. 10. 2012. године огласио ненадлежним за поступање уз упућивање притужиље да свој захтев поднесе „стручним службама“ Здравственог центра. У наведеном допису је истакнуто да М. К. сада (након ступања на снагу Уредбе о решавању стамбених потреба изабраних, постављених и запослених лица код корисника средстава у државној својини
) има право на откуп стана, с тим што, између осталог, (ипак) мора поднети нови захтев са потребном документацијом. 
У складу са таквим изјашњењем здравствене установе, Заштитник грађана је приликом телефонског разговора које је овлашћено лице Стручне службе Заштитника грађана обавило са притужиљом 18. 02. 2014. године, о чему је сачињена службена белешка, упутио притужиљу да поднесе нови захтев што је она и учинила. Према подацима из пријемног штамбиља, притужиљин обновљени захтев за откуп стана примљен је у ЗЦ „Студеница“ Краљево 20. 3. 2014. године и заведен је под бројем 1169.

Након протека извесног временског периода, узимајући у обзир чињеницу да је притужиља поступила у складу са наводима из изјашњења ЗЦ „Студеница“ Краљево бр. 262 од 20. 01. 2014. године и поднела нов захтев за откуп стана, Заштитник грађана је актом дел. бр. 19422 од 3. 7. 2014. године од ЗЦ „Студеница“ Краљево затражио обавештење о томе да ли је по захтеву госпође К. одлучено уз, у случају позитивног одговора, достављање копије релевантне документације.  
Поступајући по захтеву Заштитника грађана, актом број 2835/1 од 24. 07. 2014. године ЗЦ „Студеница“ Краљево обавестио је овај орган да се 22. 01. 2014. године обратио Управном одбору Фонда солидарне стамбене изградње града Краљева са ургенцијом да по основу закљученог Уговора о додели станова по основу солидарности на својој првој редовној седници донесе одлуку о скидању хипотеке првог реда на непокретностима које су предмет наведеног уговора. Након доношења Одлуке УО Фонда солидарне стамбене изградње о спровођењу свих потребних активности у циљу реализације потраживања које Фонд има према ЗЦ „Студеница“ по основу неизмирених а доспелих обавеза за раније додељене станове, сачињен је Извештај о коначном стању потраживања и достављен је Уговор о поравнању који, међутим, није закључен јер су сва права и обавезе Фонда у међувремену пренете на град Краљево, а на основу одлуке Скупштине града Краљева од 20. 5. 2014. године. У допису је истакнуто да је сва документација у вези са станом који је додељен притужиљи прослеђен градоначелнику, као надлежном органу града Краљева. 
С обзиром на описану садржину изјашњења ЗЦ „Студеница“ Краљево, Заштитник грађана је актом дел. бр. 27432 од 23. 9. 2014. године покренуо поступак контроле законитости и правилности рада града Краљева, на који су пренете надлежности Фонда солидарне стамбене изградње, те је затражено обавештење о свим чињеницама и околностима у вези са предметом притужбе, а превасходно о току поступка у вези са станом који је додељен притужиљи М. К. на коришћење. 

Актом Градске управе града Краљева број: 3090-3/14 од 18. 11. 2014. године Заштитник грађана обавештен је да је Уговором број 10-5 од 1. 3. 2003. године Фонд солидарне стамбене изградње града Краљева доделио – пренео у својину ЗЦ „Студеница“ Краљево, као удружиоцу, два стана у својину, између осталог, и стан у улици … бр. 5/II-1, површине 43,26 квадратних метара који је касније распоређен М. К., уз заснивање хипотеке на оба стана ради обезбеђења потраживања. Поред ових станова, ЗЦ „Студеница“ Краљево прибавио је од Фонда солидарне стамбене изградње града Краљева још десет станова. Скупштина града Краљева је на седници одржаној дана 20. 5. 2014. године донела Одлуку о престанку важења Одлуке о оснивању Фонда солидарне стамбене изградње града Краљева број 011-76/2014-III, а на основу које су сва права и обавезе пренете на град Краљево. У изјашњењу се даље наводи да град Краљево од ЗЦ „Студеница“ Краљево на основу неизмирених обавеза из напред наведених уговора који се тичу 12 додељених станова, потражује износ од 1.152.944,04 динара, као главни дуг. Градско веће града Краљева је Закључком број 06-242/2014-III од 21. 10. 2014. године дало сагласност градоначелнику града Краљева за закључење уговора о поравнању између града Краљева и ЗЦ „Студеница“ Краљево, којим би уговорне стране уредиле своје уговорне односе у погледу рока за измирење главног дуга ЗЦ „Студеница“ Краљево, а на основу наведеног закључка, град Краљево и ЗЦ „Студеница“ Краљево су 13. 11. 2014. године закључили Уговор о поравнању, којим су уредили своје односе. У изјашњењу органа наводи се да је чланом 5. тог Уговора предвиђено да се град Краљево обавезује да у року од пет дана од дана уплате задње рате покрене поступак пред стварно и месно надлежним судом за брисање хипотеке засноване на становима додељеним ЗЦ „Студеница“ Краљево. У овом се допису коначно истиче да је град Краљево, као правни следбеник Фонда солидарне стамбене изградње града Краљева, у уговорном односу са ЗЦ „Студеница“ Краљево, а не са притужиљом.
***

Одредбама Устава Републике Србије јемче се приватна, задружна и јавна својина. Одредбе Устава прописују да је јавна својина државна својина, својина аутономне покрајине и својина јединице локалне самоуправе, те да сви облици својине имају једнаку правну заштиту (члан 86. став 1.); да се постојећа друштвена својина претвара у приватну својину под условима, на начин и роковима предвиђеним законом (члан 86. став 2.); да се средства из јавне својине отуђују на начин и под условима утврђенима законом (члан 86. став 3.); да Република Србија уређује и обезбеђује својинске и облигационе односе и заштиту свих облика својине (члан 97. тачка 7.); да Влада утврђује и води политику, извршава законе и друге опште акте Народне скупштине, доноси уредбе и друге опште акте ради извршавања закона (члан 123. тач. 1. до 3.).

Законом о Влади ("Службени гласник РС", бр. 55/05, 71/05, 101/07, 65/08 и 16/11) прописано је: да Влада утврђује и води политику Републике Србије у оквиру Устава и закона и других општих аката Народне скупштине и извршава законе и друге опште акте Народне скупштине, тако што доноси опште и појединачне правне акте и предузима друге мере (члан 2.); да Влада уредбом подробније разрађује однос уређен законом, у складу са сврхом и циљем закона (члан 42. став 1.).

Законом о средствима у својини Републике Србије ("Службени гласник РС", бр. 53/95, 3/96, 54/96, 32/97 и 101/05), који је био правни основ за доношење раније важеће Уредбе о решавању стамбених потреба изабраних, постављених и запослених лица код корисника средстава у државној својини, било је прописано: да се стамбене зграде и станови у државној својини дају на коришћење запосленим, изабраним и постављеним лицима у органима, јавним службама и другим организацијама из члана 1. тачка 2) овог закона и другим лицима утврђеним законом по основу закупа на неодређено или одређено време, а Влада Републике Србије прописује начин и критеријуме давања стамбених зграда и станова у закуп (члан 9.); да органи прибављају, користе и управљају средствима у државној својини на начин и под условима утврђеним овим законом ако посебним законом није другачије одређено, а начин прибављања, коришћења и управљања средствима у државној својини ближе уређује Влада Републике Србије, односно други орган одређен овим законом (члан 19.). 

Законом о јавној својини ("Службени гласник РС", број 72/11, 88/2013 и 105/2014) прописано је: да се овим законом уређује право јавне својине и одређена друга имовинска права Републике Србије, аутономне покрајине и јединице локалне самоуправе (члан 1.); да се располагањем стварима у јавној својини, у смислу овог закона, сматра давање ствари на коришћење, давање ствари у закуп, пренос права јавне својине на другог носиоца јавне својине (са накнадом или без накнаде), укључујући и размену, отуђење ствари, заснивање хипотеке на непокретности, улагање у капитал и залагање покретних ствари (члан 26. став 1.), а ствари у јавној својини могу се, у смислу става 1. овог члана, дати на коришћење (са накнадом или без накнаде), или у закуп другом носиоцу јавне својине (члан 26. став 2.); да су стамбене зграде и пословне просторије, у смислу овог закона, зграде, делови зграда и просторије изграђене, купљене и на други начин прибављене од стране Републике Србије, аутономне покрајине и јединице локалне самоуправе (члан 53. став 1.), а распоред службених зграда и пословних просторија у својини Републике Србије врши Влада, док распоред службених зграда и пословних просторија у својини аутономне покрајине, односно јединице локалне самоуправе врши надлежни орган аутономне покрајине, односно јединице локалне самоуправе (члан 53. став 2.); да се стамбеним зградама, у смислу овог закона, сматрају стамбене зграде, станови, гараже и пословни простор у стамбеним зградама, који су изградњом, куповином или по другом основу прибављени у својину Републике Србије аутономне покрајине и јединице локалне управе за потребе органа Републике Србије, аутономне покрајине и јединице локалне самоуправе (члан 54. став 1.); да се уредбом Владе уређују критеријуми и поступак давања станова у јавној својини у закуп и њихове куповине, као и критеријуми и поступак додељивања стамбених зајмова запосленима у органима из става 1. овог члана (члан 54. став 2.); да се на стану из става 1. овог члана може стећи право својине откупом под условима прописаним законом који уређује област становања (члан 54. став 6.); да се стамбеним зградама и становима сматрају такође и стамбене зграде и станови у јавној својини намењени за социјално становање чији је правни режим прописан посебним законом (члан 54. став 8.); да ће се подзаконски акти донети на основу Закона о средствима у својини Републике Србије ("Службени гласник РС", бр. 53/95, 3/96 - исправка, 54/96, 32/97 и 101/05 - др. закон) и Закона о имовини Савезне Републике Југославије ("Службени лист СРЈ", бр. 41/03, 50/93 - др. закон, 24/94 - др. закон, 28/96 - др. закон, 30/96 и 30/2000 - УС) примењивати до доношења подзаконских аката на основу овог закона, ако нису у супротности са овим законом (члан 86. став 2.).

Члан 50. раније важеће верзије Уредбе за решавање стамбених потреба изабраних, постављених и запослених лица код корисника средстава у државној својини, којим је било прописано да је корисник државних средстава дужан да запосленом лицу коме је стан дат у закуп на одређено време, у складу са овом уредбом, омогући куповину стана по тржишној цени на начин и под условима прописаним за давање кредита по овој уредби, престао је да важи на основу Одлуке Уставног суда Републике Србије, ИУ број 146/2002 од 13. јула 2006. године, објављена у "Сл. гласнику РС", бр. 68/2006 од 9. августа 2006. године
.  

Уредба о изменама и допунама Уредбе о решавању стамбених потреба изабраних, постављених и запослених лица код корисника средстава у државној својини ("Сл. гласник РС", бр. 68/2009) ступила је на снагу дана 29. 8. 2009. године и у свом члану 9. прописује да ће се поступци за решавање стамбене потребе у којима до дана ступања на снагу те уредбе није закључен уговор о закупу стана, односно уговор о куповини стана, наставити по одредбама које су на снази, а не одредбама по којима је започет поступак. Одредбе о откупу које су биле на снази почев од 3. 2. 2007. до 29. 8. 2009. године (чл. 48а - 48в) укинуте су последњим изменама Уредбе, а према члану 9. који је поменут, без могућности да се чак и на започете поступке примене норме које су укинуте. Тиме је искључена могућност куповине стана по одредбама које су биле на снази до 29. 8. 2009. године, чак и по захтевима поднетим пре тог датума, ако поступак у том моменту није био окончан закључењем уговора о куповини. Овим је искључена чак и могућност закључења уговора о куповини по донетим одлукама, односно усвојеним захтевима за куповину, ако до дана ступања на снагу последњих измена Уредбе није био закључен уговор о куповини. 

Важећа Уредба о решавању стамбених потреба изабраних, постављених и запослених лица код корисника средстава у државној својини прописује начин и услове за куповину стана у члану 41. до 43. Уредбе. Тако је чланом 41. став 1. и 2. прописано да ће на писмени захтев закупца стана на одређено време закуподавац омогућити куповину стана по купопродајној цени, у складу са овом уредбом, а купопродајна цена се одређује у висини тржишне вредности стана коју је утврдило Министарство финансија - Пореска управа, на начин како се утврђује основица пореза на пренос апсолутних права, у периоду који претходи закључењу уговора не дужем од годину дана.  
***

У поступку по притужби М. К. Заштитник грађана утврдио је да притужиљин бивши послодавац, ЗЦ „Студеница“ Краљево, без за то оправданог разлога, није решио по притужиљиним бројним захтевима за откуп стана који јој је претходно дат у закуп на одређено време. Измене Уредбе, односно ступање на снагу нове Уредбе не оправдавају пропуштање ЗЦ „Студеница“ Краљево да у току важења било које од верзије ове Уредбе поступи у складу са одредбама исте. 
Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права.
Притужиља је, поступајући у складу са упутством које је претходно добила од Заштитника грађана, а по поуци самог Здравственог центра „Студеница“, 20. 3. 2014. године поднела нови писани захтев за откуп стана, у складу са 41. став 1. и 2. Уредбе о решавању стамбених потреба изабраних, постављених и запослених лица код корисника средстава у државној својини. ЗЦ „Студеница“ Краљево ни по овом захтеву није поступио, без за то оправданог разлога. Чињеница преноса права и обавеза Фонда солидарне стамбене изградње града Краљева на град Краљево није од утицаја на остваривање притужиљног права, нити је, као што је исправно истакнуто у одговору Градске управе града Краљева број: 3090-3/14 од 18. 11. 2014. године, град Краљево, као правни следбеник Фонда солидарне стамбене изградње града Краљева, у уговорном односу са притужиљом. Управо из овог разлога, Заштитник грађана, након прибављања информација од града Краљева, није нашао основа да закључи да је у поступању Градске управе града Краљева било пропуста са апсекта надлежности овог органа. 

Околности које су у вези са чињеницом постојања хипотеке на непокретностима које су уступљене ЗЦ „Студеница“ Краљево нису имале нити би требало да имају утицаја на само одлучивање о захтеву притужиље, нити би постојање хипотеке на непокретности требало да представља било какву сметњу за пренос права својине на непокретности која је хипотеком оптерећена. 
Дужност државних органа, изведена из обавезе поштовања начела ефикасности, економичности и заштите права грађана и јавног интереса (Закон о општем управном поступку), односно начела делотворности (Закон о државној управи) је да управне и друге поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса, односно правилно утврђивање њихових обавеза. 

Постојање околности које објективно ометају ефикасност поступка не сме се занемарити, али је приоритетна дужност органа и поступајућих службених лица да предузму све што је у њиховој моћи да право грађанина и у таквим околностима буде што пре остварено. 

Услед оваквог поступања здравствене установе као корисника средстава у државној својини, притужиљина оправдана правна очекивања у више наврата су изневерена, а што представља повреду принципа добре управе који налажу органима јавне власти и носиоцима јавних овлашћења да поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса. Пропуштање ималаца јавних овлашћења и одговорних лица да се баве суштином ствари већ, уместо тога, исцрпљивање у оправдањима, унутрашњим процедурама и другим унутрашњим решеним и нерешеним питањима администрације, карактеристично је обележје „лоше управе“.
 ***
На основу свих утврђених чињеница и околности, Заштитник грађана утврдио је пропусте у раду Здравственог центра „Студеница“ Краљево, те је сагласно члану 31. став 2. Закона о Заштитнику грађана, упутио препоруке ради отклањања уочених недостатака у раду.

� Влада Републике Србије, полазећи од одредаба члана 9. Закона о средствима у својини Републике Србије, према којима се стамбене зграде и станови у државној својини дају на коришћење запосленим, изабраним и постављеним лицима у органима, јавним службама и другим организацијама из члана 1. тачка 2) овог закона и другим лицима утврђеним законом, по основу закупа на неодређено или одређено време, као и одредбе Закона, према којој се ради привременог смештаја запослених, изабраних и постављених лица у органима и других лица утврђених законом, може дати на коришћење стан за службене потребе, није имала овлашћење да својим прописом предвиди решавање стамбених потреба запослених лица код корисника средстава у државној својини давањем кредита, па ни да уреди услове за давање стамбених кредита. 

